Пенсиите за догодина струват 8 млрд. лева - Новини - econ.bg
Пенсиите за догодина струват 8 млрд. лева 0
12.11.2013 | 14:30
Парите се увеличават с 366 млн. лева
Максималната пенсия става 840 лева от 1 юли догодина
До две седмици пенсионерите ще знаят дали да очакват коледни добавки*
БСК иска обвързване на здравните осигуровки с пенсиите
През следващата година ще бъдат изразходвани над 8 млрд. лева за пенсии. Това сочи проектът за бюджет на Държавното обществено осигуряване, който днес депутатите обсъждат на първо четене, информира iNews.bg.
Парламентът ще гласува бюджета на ДОО утре (13 ноември).
Предвидените средства са с 366 млн. лева повече в сравнение с плащанията за възраст през настоящата година. Разходите за пенсии през 2014 г.ще бъдат около 9,9 на сто от БВП.
Таванът на пенсиите се вдига догодина и най-високата става 840 лева. Това ще стане с увеличение на максималния осигурителен доход от 2200 на 2400 лева. Размерът на най-високите пенсии е 35 на сто от максималния осигурителен доход.
Съотношението на внасяните от работодател и служител средства за фонд "Пенсии" няма да бъде изменяно. То остава 60 към 40.
Осигурителната вноска остава същата и ще бъде 17,8 на сто за родените преди 1 януари 1960 г. и 12,8 на сто за лицата, родени след 31 декември 1959 г.
Минималните осигурителни прагове по основните икономически дейности и групи професии нарастват средно с 2,6% за 2014 г.
В проекта е заложено и обещаното въвеждане на "швейцарското правило" при индексацията на плащанията за възраст. Осъвременяването на пенсиите ще се извършва на 1 юли всяка година с процент, равен на 50 на сто от индекса на потребителските цени и 50 на сто от нарастването на средния осигурителен доход през 2013 г.
Добавката за вдовиците и вдовците остава същата.
Запазва се и минималният дневен размер на обезщетението за безработица – 7,20 лв. и ограничението му на ниво от 60 на сто от осигурителния доход на лицето преди загубата на работа.
Средствата и начинът, по който се определят парите за болничен, също не търпят промяна. Майките, отглеждащи децата си до 2-годишна възраст, ще получават 340 лв.
Средствата за изплащане на социални помощи и обезщетения са увеличени от 1 067 500 000 лв. за 2013 г. на 1 141 149 500 лв. за 2014 г., или увеличението е със 73,5 млн. лева.
пенсии бюджет на ДОО